Marianne Jelved (RV), 2002-02-28:
I går sidst på dagen og først på aftenen deltog jeg i en høring på Nationalmuseet, som folkeoplysningsforbundene havde arrangeret.
Der var en deltager dér, der gav udtryk for den opfattelse, at Venstre og De Konservative havde den mere eller mindre skjulte dagsorden, at det handlede om at nedlægge folkeoplysningen, fordi regeringen ikke ønskede folkeoplysningen.
Der kom jeg i den højst besynderlige situation, at jeg følte mig foranlediget til at forsvare Venstre og De Konservative - trods alt var der dog i slutningen af 1800-tallet fælles rødder mellem Venstre og Det Radikale Venstre; det er godt nok længe siden - så jeg afviste den formodning fra deltageren.
Derfor spurgte jeg for en sikkerheds skyld i dag Venstres ordfører, om Venstre havde en vision for folkeoplysningen, og i givet fald hvilken.
Men jeg fik ikke noget svar.
Og måske er det sådan, at vi ikke engang i Det Radikale Venstre, der vedkender sig sine meget, meget gamle rødder sammen med Venstre, overhovedet aner, hvor Venstre er henne i dagens Danmark.
Folkeoplysning - ordet siger jo sig selv - er oplysning til folket ved folket, og nu bliver det i bedste fald oplysning til den del af folket, der har råd.
Det er virkelig en asocial profil, regeringen har skabt sig selv.
Jeg bedyrede på den pågældende høring, at det, vi arbejder med nu, er konsekvenserne af et kynisk skattestop, fordi et skattestop er et målbart valgløfte fra Venstre.
Skattestoppet kræver også et udgiftsstop, og det kræver endnu mere, hvis man også vil lave omprioriteringer.
Og det er nogle kæmpebesparelser, vi nu ser gennemført, bl.a. på et meget sårbart område, nemlig uddannelsesområdet. Jeg ved ikke, om der ligger en konsekvent strategi underneden fra statsministeren, som vi endnu ikke har fået bekræftet, men man kan have en mistanke om det.
Kombinationen af udgiftsstop og »pengene følger« gennemfører konsekvent en markedsgørelse af velfærdssamfundet, nu også på uddannelsesområdet.
Filosofien må være, når man afskaffer den fri ungdomsuddannelse, og når man afskaffer uddannelsesprofilen og forpligtelsen for daghøjskolerne - for det er jo det, man gør - at man så mener, at markedskræfterne kan reagere ved, at er det tilstrækkeligt hårdt for dem, der har mest brug for det, så tager de sig nok sammen.
Det er i hvert fald ikke den måde, Det Radikale Venstre vil tage vare på den opgave, som Folketinget har med at skabe de bedste muligheder for uddannelse til alle.
Vi står over for vidensamfundsudvikling, hvor det er helt afgørende, at vi har uddannelse til alle, at vi har livslang uddannelse, at alle grupper, alle mennesker - uanset deres forudsætninger - får mulighed for livet igennem at forøge deres kompetencer.
Ny teknologi vil uafbrudt stille os over for en lang række vanskelige valg, der kræver viden, indsigt og samtale/dialog, for at vi som borgere kan tage stilling.
Vi har et samfund, der bliver mere og mere individualiseret, og som gør, at det kræver større og bedre og i virkeligheden en revitalisering af de demokratiske institutioner, hvor vi mødes på tværs af de fora, vi plejer at gå rundt i hver for sig.
Det slås der virkelig hul på med den politik, regeringen lægger på uddannelsesområdet indtil videre.
Jeg har noteret mig af de svar, vi i Uddannelsesudvalget har fået fra Undervisningsministeriet i forbindelse med L 79, at Venstre og De Konservative, altså regeringen, skelner - ofte er svarene præget af det - mellem den fritidsorienterede del af uddannelsessektoren og den kompetencegivende del af uddannelsessektoren.
Jeg noterer mig også, at besparelserne meget brutalt rammer der, hvor hovedvægten kunne opfattes som en del af den fritidsorienterede del af uddannelsessektoren.
Der mener jeg, at regeringen ser bort fra noget, der er meget, meget centralt: at den reelle kompetence, som kommer ved det utraditionelle, det uautoriserede, og som meget ofte ligger uden for systemerne i uddannelsessektoren, og som sker gennem personlig udvikling og dygtiggørelse, er baggrunden for den formelle kompetence.
Der var engang en konge i Danmark, som sagde noget klogt.
Danmark er ikke i en økonomisk krisesituation.
Vi er ikke i en situation, der berettiger det kraftige hug, der sker for de uddannelsesmæssigt dårligst udrustede og på den folkelige oplysnings grund.
Det er simpelt hen brutalt.
Jeg vil gerne kvittere for fru Helle Sjelles meget klare svar.
Det Konservative Folkepartis ordfører bekræfter, at det, der sker på bl.a. folkeoplysningsområdet, bunder i et krav om besparelser.
Så fordobles brugerbetalingen, hvilket vender den tunge nedad.
Hvor er regeringens sociale profil henne?
Den er meget vanskelig at få øje på.